ନୂଆଦିଲ୍ଲୀ ୨୭/୦୧ଃ ଆଇସିସି ପକ୍ଷରୁ ଓ୍ବାନ ଡେ ରାଙ୍କିଂ ଜାରି କରାଯାଇଛି। ପୁଣିଥରେ ଭାରତୀୟ ଖେଳାଳି ନିଜର ଦବଦବା ଜାହିର କରିଛନ୍ତି। ଭାରତୀୟ ଟିମ୍ର ଅଧିନାୟକ ବିରାଟ କୋହଲି ଓ ହିଟ ମ୍ୟାନ୍ ରୋହିତ ଶର୍ମା ପୁଣି ଥରେ ପ୍ରଥମ ଦୁଇଟି ସ୍ଥାନ ଅକ୍ତିଆର କରିଛନ୍ତି । ଏହା ସହ ବୋଲିଂ ମାମଲାରେ ଭାରତୀୟ ଦ୍ରୁତ ବୋଲର ଜଶପ୍ରୀତ ବୁମରା ତୃତୀୟ ସ୍ଥାନରେ ଅପରିବର୍ତ୍ତିତ ରହିଛନ୍ତି। ଦୀର୍ଘ ସମୟ ଧରି ଲିମିଟେଡ୍ ଓଭର ବିଶିଷ୍ଟ କୌଣସି ମ୍ୟାଚ୍ ନଖେଳି ମଧ୍ୟ ରୋହିତ ଶର୍ମା ଦ୍ବିତୀୟ ସ୍ଥାନରେ ଅପରିବର୍ତ୍ତିତ ରହିଛନ୍ତି। ବିରାଟ କୋହଲି ନମ୍ବର ଓ୍ବାନ୍ ଚୌକିରେ ଅଛନ୍ତି।
ବିରାଟ କୋହଲି ୮୭୦ ଅଙ୍କ ସହ ପ୍ରଥମରେ ଥିବା ବେଳେ ରୋହିତ ଶର୍ମା ୮୪୨ ଅଙ୍କ ସହ ଦ୍ବିତୀୟ ସ୍ଥାନରେ ରହିଛନ୍ତି। ତୃତୀୟ ସ୍ଥାନ ରେ ପାକିସ୍ତାନ ଅଧିନାୟକ ବାବର ଆଜମ ରହିଥିବା ବେଳେ ତାଙ୍କର ୮୩୭ ଅଙ୍କ ଅଛି। ୮୧୮ ଅଙ୍କ ସହ ଚତୁର୍ଥ ସ୍ଥାନରେ ନ୍ୟୁଜିଲାଣ୍ଡର ରସ ଟେଲର ରହିଛନ୍ତି। ପଞ୍ଚମ ସ୍ଥାନରେ ୭୯୧ ଅଙ୍କ ସହ ଅଷ୍ଟେ୍ରଲିଆର ଅଧିନାୟକ ଆରୋନ ଫିଞ୍ଚ ରହିଛନ୍ତି।
ଅଲରାଉଣ୍ଡର ଲିଷ୍ଟରେ ରବିନ୍ଦ୍ର ଜାଡେଜା ଗୋଟିଏ ସ୍ଥାନ ଉପରକୁ ଉଠିବା ସହ ଅଷ୍ଟମ ସ୍ଥାନରେ ପହଞ୍ଚିଛନ୍ତି। ଏହି ଲିଷ୍ଟର ଶୀର୍ଷରେ ବାଂଲାଦେଶର ଶାକିବ ଉଲ ହାସନ ରହିଥିବା ବେଳେ ଦ୍ବିତୀୟ ସ୍ଥାନରେ ଆଫଗାନିସ୍ତାନର ମହମ୍ମଦ ନବୀ ରହିଛନ୍ତି। ତୃତୀୟ ନମ୍ବରରେ କ୍ରିସ ଓ୍ବଗ୍ସ, ଚତୁର୍ଥ ସ୍ଥାନରେ ବେନ ଷ୍ଟୋକ୍ସ ଏବଂ ପଞ୍ଚମ ସ୍ଥାନରେ ପାକିସ୍ତାନର ଇମାଦ ଓ୍ବାସିମ ରହିଛନ୍ତି।
ଓ୍ବାନ ଡେ ରାଙ୍କିଂରେ ବୋଲରଙ୍କ କଥା କହିଲେ ନମ୍ବର ଓ୍ବାନରେ ପୁଣି ଥରେ ଅପରିବର୍ତ୍ତିତ ରହିଛନ୍ତି ଟ୍ରେଣ୍ଟ ବୋଲ୍ଟ। ଏହି ଲିଷ୍ଟରେ ଦ୍ବିତୀୟ ସ୍ଥାନକୁ ସଜୀବ ଉର ରହମାନ ଉଠିଥିବା ବେଳେ ତୃତୀୟ ସ୍ଥାନରେ ଜଶପ୍ରୀତ ବୁମରା ରହିଛନ୍ତି। ଚତୁର୍ଥ ନମ୍ବରରେ ମେହନ୍ଦୀ ହସନ ଏବଂ ପଞ୍ଚମ ସ୍ଥାନରେ କ୍ରିସ୍ ଓ୍ବଗ୍ସ ଅପରିବର୍ତ୍ତିତ ରହିଛନ୍ତି।
ଇଂଲଣ୍ଡ ବିପକ୍ଷରେ ଆଗାମୀ ଓ୍ବାନ ଡେ, ଟିମ୍ ଇଣ୍ଡିଆ ମାର୍ଚ୍ଚ ୨୩ରେ ଖେଳିବ। ଏହା ପରେ ପୁଣି ଥରେ ଆଇପିଏଲ୍ ଆରମ୍ଭ ହୋଇଛି। ଏଥିପାଇଁ ମିନି ଅକ୍ସନ ଫେବୃଆରୀ ୧୮ରେ ହେବ। ତେବେ ଏହି ଅକ୍ସନ ଚେନ୍ନାଇରେ ହେବ।
